32003R1059
L 154/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1059/2003 AL PARLAMENTULUI EUROPEAN ȘI AL CONSILIULUI
din 26 mai 2003
privind instituirea unui nomenclator comun al unităților teritoriale de statistică (NUTS)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285,
având în vedere propunerea Comisiei (1),
având în vedere avizul Comitetului Economic și Social European (2),
având în vedere avizul Comitetului Regiunilor (3),
hotărând în conformitate cu procedura menționată la articolul 251 din tratat (4),
întrucât:
(1)
Utilizatorii statisticilor exprimă o nevoie tot mai mare de armonizare pentru a putea dispune de date comparabile pentru ansamblul Uniunii Europene. Pentru ca piața internă să poată funcționa sunt necesare norme statistice aplicabile colectării, transmiterii și publicării statisticilor naționale și comunitare astfel încât toți comercianții de pe piața unică să poată dispune de statistici comparabile. În acest sens, nomenclaturile constituie instrumente importante pentru colectarea, întocmirea și difuzarea unor statistici comparabile.
(2)
Statisticile regionale constituie un pilon al sistemului statistic european. Ele sunt utilizate în scopuri foarte diverse. De mulți ani, statisticile regionale europene sunt colectate, întocmite și difuzate pe baza unui nomenclator regional comun „nomenclatorul unităților teritoriale de statistică” (denumit în continuare „NUTS”). Acest nomenclator regional ar trebui să fie înscris în prezent într-un cadru juridic și ar trebui stabilite niște norme clare privind modificările viitoare. Nomenclatorul NUTS nu ar trebui să reprezinte un obstacol în existența altor subdiviziuni și clasificări.
(3)
În consecință, toate statisticile statelor membre transmise Comisiei, care sunt împărțite pe unități teritoriale, ar trebui, dacă este necesar, să utilizeze nomenclatorul NUTS.
(4)
În cadrul lucrărilor de analiză și difuzare, Comisia ar trebui, dacă este necesar, să utilizeze nomenclatorul NUTS pentru toate statisticile împărțite pe unități teritoriale.
(5)
Sunt necesare diferite niveluri pentru statisticile regionale, în funcție de destinația acestor statistici la nivel național și european. Ar trebui să se prevadă cel puțin trei niveluri ierarhice de detaliere în nomenclatorul regional european NUTS. Dacă statele membre consideră că este necesar, acestea ar putea avea alte niveluri de detaliere ale NUTS.
(6)
Pentru buna gestionare a nomenclatorului NUTS este necesar să se dispună de informații privind componența teritorială actuală a regiunilor de nivel NUTS 3. În consecință, aceste informații ar trebui transmise periodic Comisiei.
(7)
Sunt necesare criterii obiective pentru a defini regiunile astfel încât să se garanteze imparțialitatea în momentul întocmirii și utilizării statisticilor regionale.
(8)
Este important pentru utilizatorii statisticilor regionale să dispună de un nomenclator stabil în timp. Prin urmare, nomenclatorul NUTS nu ar trebui să se modifice prea des. Prezentul regulament va asigura o mai mare stabilitate în timp a normelor.
(9)
Pentru ca statisticile regionale să fie comparabile, regiunile trebuie să aibă o dimensiune comparabilă din punct de vedere al populației. Din această perspectivă, orice modificare a nomenclatorului NUTS ar trebui să facă structura regională mai omogenă din punctul de vedere al importanței populației.
(10)
De asemenea, ar trebui să se respecte situația politică, administrativă și instituțională existentă. Unitățile neadministrative trebuie să reflecte circumstanțele economice, sociale, istorice, culturale, geografice sau de mediu.
(11)
Ar trebui să se facă trimitere la definiția „populației” care reprezintă baza întocmirii nomenclatorului.
(12)
Nomenclatorul NUTS se limitează la teritoriul economic al statelor membre și nu prevede acoperirea completă a teritoriului în care se aplică Tratatul de instituire a Comunității Europene. Utilizarea acestuia în scopuri comunitare ar trebui prin urmare să fie evaluată pentru fiecare caz în parte. Teritoriul economic al fiecărei țări, astfel cum este definit prin Decizia 91/450/CEE a Comisiei (5), cuprinde și teritoriul extraregional constituit din părți ale teritoriului economic care nu pot fi încorporate într-o anumită regiune (spațiul aerian, apele teritoriale și platoul continental, enclavele teritoriale, în special ambasadele, consulatele și bazele militare, zăcămintele de petrol, gaze naturale etc. situate în apele internaționale, în afara platoului continental, și exploatate prin intermediul unităților stabilite pe teritoriul respectiv). Nomenclatorul NUTS trebuie să permită și întocmirea de statistici pentru acest teritoriu extraregional.
(13)
Orice modificare a nomenclatorului NUTS va necesita o strânsă colaborare între statele membre.
(14)
Având în vedere că obiectivele acțiunii prevăzute, în special armonizarea statisticilor regionale, nu pot fi realizate în mod suficient de către statele membre și că, prin urmare, pot fi mai bine realizate la nivel comunitar, Comunitatea poate lua măsuri, în conformitate cu principiul subsidiarității stabilit la articolul 5 din tratat. În conformitate cu principiul proporționalității, astfel cum este stabilit la articolul menționat, prezentul regulament nu depășește ceea ce este necesar pentru îndeplinirea acestor obiective.
(15)
Nomenclatorul NUTS, definit în prezentul regulament, ar trebui să înlocuiască „nomenclatorul unităților teritoriale de statistică (NUTS)” stabilit până în prezent de Biroul Statistic al Comunităților Europene în colaborare cu institutele naționale de statistică. În consecință, orice trimitere la „nomenclatorul unităților teritoriale de statistică (NUTS)” într-un act comunitar ar trebui înțeleasă de acum înainte ca trimitere la nomenclatorul NUTS definit în prezentul regulament.
(16)
Regulamentul (CE) nr. 322/97 al Consiliului din 17 februarie 1997 privind statisticile comunitare (6) constituie cadrul de referință pentru dispozițiile prezentului regulament.
(17)
Măsurile necesare pentru aplicarea prezentului regulament se adoptă în conformitate cu Decizia 1999/468/CE a Consiliului din 28 iunie 1999 de stabilire a procedurilor de exercitare a competențelor de executare conferite Comisiei (7).
(18)
Comitetul programului statistic instituit prin Decizia 89/382/CEE, Euratom a Consiliului (8) a fost consultat în conformitate cu articolul 3 din decizia menționată,
ADOPTĂ PREZENTUL REGULAMENT:
Articolul 1
Obiect
(1) Prezentul regulament are ca obiectiv instituirea unui nomenclator statistic comun al unităților teritoriale, denumit în continuare NUTS, pentru a permite colectarea, întocmirea și difuzarea statisticilor regionale armonizate în Comunitate.
(2) Nomenclatorul NUTS definit la anexa I înlocuiește „nomenclatorul unităților teritoriale de statistică (NUTS)” stabilit de Biroul Statistic al Comunităților Europene în colaborare cu institutele naționale de statistică din statele membre.
Articolul 2
Structură
(1) Nomenclatorul NUTS împarte teritoriul economic al statelor membre, astfel cum este definit în Decizia 91/450/CEE, în unități teritoriale. El atribuie fiecărei unități teritoriale un cod și o denumire specifice.
(2) NUTS este un nomenclator ierarhic. El împarte fiecare stat membru în unități teritoriale de nivel NUTS 1, fiecare dintre acestea fiind subdivizată în unități teritoriale de nivel NUTS 2, care sunt la rândul lor subdivizate în unități teritoriale de nivel NUTS 3.
(3) Cu toate acestea, aceeași unitate teritorială poate fi înregistrată la mai multe niveluri ale NUTS.
(4) La același nivel al NUTS, două unități teritoriale diferite ale aceluiași stat membru, nu pot fi identificate prin aceeași denumire. În cazul în care două unități teritoriale din două state membre diferite au aceeași denumire, codul țării corespunzătoare se adaugă denumirii unității teritoriale.
(5) Fiecare stat membru poate hotărî să extindă nivelurile ierarhice de detaliere, subdivizând nivelul NUTS 3. În termen de doi ani de la intrarea în vigoare a prezentului regulament, Comisia, după consultarea cu statele membre, prezintă o comunicare Parlamentului European și Consiliului cu privire la oportunitatea de a institui norme la nivel european în vederea creării unor niveluri mai detaliate ale nomenclatorului NUTS.
Articolul 3
Criterii de clasificare
(1) Definiția unităților teritoriale se bazează în principal pe unitățile administrative existente în statele membre.
În acest context, termenii „unitate administrativă” înseamnă o zonă geografică pentru care o autoritate administrativă este abilitată să ia decizii administrative sau strategice în conformitate cu cadrul juridic și instituțional al statului membru în cauză.
(2) Nivelul corespunzător al NUTS în care trebuie să se înregistreze o anumită clasă de unități administrative dintr-un stat membru este determinat pe baza pragurilor demografice, menționate în continuare, în cadrul cărora se situează dimensiunea medie a acestei clase de unități administrative ale statului membru în cauză:
Nivel
Minim
Maxim
NUTS 1
3 milioane
7 milioane
NUTS 2
800 000
3 milioane
NUTS 3
150 000
800 000
În cazul în care efectivul populației dintr-un stat membru este mai mic decât pragul minim al unui anumit nivel al NUTS, statul membru constituie în ansamblul său o unitate teritorială NUTS a acestui nivel.
(3) În sensul prezentului regulament, populația unei unități teritoriale este constituită din persoanele care își au domiciliul în zona în cauză.
(4) Unitățile administrative existente folosite în scopul nomenclatorului NUTS sunt enumerate la anexa II. Modificările la anexa II se adoptă în conformitate cu procedura de reglementare menționată la articolul 7 alineatul (2).
(5) În cazul în care, într-un stat membru, pentru un anumit nivel al NUTS, nu există unități administrative de o dimensiune suficientă conform criteriilor menționate la alineatul (2), acest nivel al NUTS se constituie prin agregarea unui număr corespunzător de unități administrative existente alăturate, de dimensiuni mai mici. Agregarea se realizează pe baza unor criterii corespunzătoare, precum situația geografică, socio-economică, istorică, culturală sau de mediu.
Unitățile agregate astfel stabilite sunt denumite în continuare „unități neadministrative”. Dimensiunea unităților neadmnistrative ale unui stat membru clasificate la un anumit nivel al NUTS se situează între pragurile demografice indicate la alineatul (2).
Conform procedurii de reglementare menționate la articolul 7 alineatul (2), se poate face o derogare de la aceste praguri pentru anumite unități neadministrative, din motive geografice, socio-economice, istorice, culturale sau de mediu, în special pentru insulele și regiunile ultraperiferice.
Articolul 4
Elemente constitutive ale NUTS
(1) În termen de 6 luni de la intrarea în vigoare a prezentului regulament Comisia publică componența fiecărei unități teritoriale de nivel NUTS 3, precizând unitățile administrative de dimensiune mai redusă menționate la anexa III care i-au fost comunicate de statele membre.
Modificările la anexa III se adoptă în conformitate cu procedura de reglementare menționată la articolul 7 alineatul (2).
(2) Comisiei îi sunt comunicate de statele membre, înainte de sfârșitul primului semestru al fiecărui an, în formatul electronic impus de aceasta, toate modificările aduse elementelor constitutive pe parcursul anului precedent, care ar putea avea o influență asupra limitelor nivelului NUTS 3.
Articolul 5
Modificările NUTS
(1) Statele membre informează Comisia cu privire la:
(a)
orice schimbare survenită în unitățile administrative, în măsura în care poate avea un impact asupra nomenclatorului NUTS, așa cum este definit la anexa I sau în conținutul anexelor II și III;
(b)
orice altă modificare la nivel național care poate avea un impact asupra nomenclatorului NUTS, în conformitate cu criteriile de clasificare definite la articolul 3.
(2) Modificările aduse limitelor NUTS 3 în urma modificărilor unităților administrative de dimensiune mai mică menționate la anexa III:
(a)
nu sunt considerate modificări ale NUTS în cazul în care determină un transfer demografic mai mic sau egal cu un procent din unitățile teritoriale NUTS 3 în cauză;
(b)
sunt considerate modificări ale NUTS în conformitate cu alineatul (3) în cazul în care determină un transfer demografic mai mare de un procent din unitățile teritoriale NUTS 3 în cauză.
(3) Modificările NUTS pentru unitățile neadministrative dintr-un stat membru, precum cele menționate la articolul 3 alineatul (5), pot fi efectuate în cazul în care, la nivelul în cauză al NUTS, modificarea reduce diferența tip a dimensiunii din punct de vedere demografic, pentru ansamblul unităților teritoriale ale Uniunii Europene.
(4) Modificările nomenclaturii NUTS sunt adoptate în cel de-al doilea semestru al anului calendaristic în conformitate cu procedura de reglementare menționată la articolul 7 alineatul (2), cu o frecvență care respectă un interval de cel puțin trei ani, în conformitate cu criteriile definite la articolul 3. Cu toate acestea, în cazul unei reorganizări substanțiale a structurii administrative corespunzătoare unui stat membru, modificările nomenclatorului NUTS pot fi adoptate la intervale mai mici de trei ani.
Măsurile de aplicare ale Comisiei menționate la primul paragraf intră în vigoare, în ceea ce privește transmiterea datelor către Comisie, la data de 1 ianuarie a celui celui de- al doilea an de la adoptarea lor.
(5) Atunci când se aduce o modificare nomenclatorului NUTS, Comisiei îi sunt comunicate de statul membru în cauză seriile privind noua împărțire regională, înlocuind datele transmise deja. Lista seriilor și durata acestora sunt precizate în conformitate cu procedura de reglementare menționată la articolul 7 alineatul (2), luând în considerare fezabilitatea transmiterii acestora. Aceste serii trebuie furnizate pe perioada celor doi ani de la modificarea nomenclatorului NUTS.
Articolul 6
Gestionarea
Comisia adoptă măsurile necesare pentru a asigura gestionarea coerentă a nomenclatorului NUTS. Aceste măsuri pot cuprinde în special:
(a)
elaborarea și actualizarea notelor explicative privind NUTS;
(b)
analizarea problemelor create prin punerea în aplicare a NUTS în nomenclatoarele statelor membre privind unitățile teritoriale.
Articolul 7
Procedura
(1) Comisia este asistată de comitetul programului statistic instituit prin articolul 1 din Decizia 89/382/CEE, Euratom a Consiliului (denumit în continuare „comitet”).
(2) În cazul în care se face trimitere la prezentul alineat, se aplică articolele 5 și 7 din Decizia 1999/468/CE, cu respectarea dispozițiilor articolului 8 din aceasta.
Perioada prevăzută la articolul 5 alineatul (6) din Decizia 1999/468/CE este stabilită la trei luni.
(3) Comitetul își stabilește regulamentul de procedură.
Articolul 8
Raportare
La trei ani de la intrarea în vigoare a prezentului regulament, Comisia prezintă Parlamentului European și Consiliului un raport cu privire la aplicarea acestuia.
Articolul 9
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 mai 2003.